Diari Oficial de la Generalitat Valenciana


Sumari del DOGV 4147, del 13-12-2001 (2001/11207)

ORDRE de 3 de desembre de 2001, de la Conselleria de Benestar Social, per la qual es regulen i es convoquen prestacions econòmiques individualitzades per acolliment familiar de menors simple o permanent, per a l'any 2002.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4147

Data del DOGV
:   13-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/11792


Data del document
:   03-12-2001

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * protecció de la infància
    * dret de custòdia
    * ajuda pública

ORDRE de 3 de desembre de 2001, de la Conselleria de Benestar Social, per la qual es regulen i es convoquen prestacions econòmiques individualitzades per acolliment familiar de menors simple o permanent, per a l'any 2002. [2001/A11909]
  
La Llei Orgànica 1/1996, de 15 de gener, de Protecció Jurídica del Menor, de modificació parcial del Codi Civil i de la Llei d'Enjudiciament Civil, encomana a les administracions públiques competents en matèria de protecció de menors, l'adopció de mesures preventives i protectores que garantisquen la seua assistència moral i material.
  
La Llei 5/1997, de 25 de juny, de la Generalitat Valenciana, per la qual es regula el sistema de serveis socials en l'àmbit de la Comunitat Valenciana, i la Llei 7/1994, de 5 de desembre, de la Generalitat Valenciana, de la Infància, tracten de garantir en el sector de la infància el desenvolupament d'actuacions tendents a la protecció i promoció del benestar dels menors i de les menors.
  
El Decret 7/2000, de 22 de maig, del president de la Generalitat Valenciana, pel qual s'assigna a la Presidència i a les conselleries determinades competències, designa la Conselleria de Benestar Social com l'òrgan directiu amb competències en matèria de protecció de menors.
  
Al seu torn el Govern Valencià, mitjançant Decret 93/2001, de 22 de maig, va aprovar el Reglament de Mesures de Protecció Jurídica del Menor a la Comunitat Valenciana. Entre aquestes mesures de protecció es troba l'acolliment familiar, pel qual la guarda d'un menor és exercida per una persona o família que assumeix les obligacions de vetlar per ell, tindre'l en la seua companyia, alimentar-lo, educar-lo i procurar-li una formació integral.
  
L'acolliment familiar, en les seues modalitats de simple i permanent, i realitzat tant per família extensa com per família educadora, podrà, segons l'article 50 del mencionat reglament, ser remunerat com a compensació de les despeses ocasionades per la cura i atenció del menor, en els termes i condicions establits en la normativa específica reguladora d'aquest tipus d'ajudes.
  
D'altra banda, l'experiència acumulada en els últims anys en el recurs de famílies educadores a la Comunitat Valenciana, permet analitzar-ne l'evolució i determinar noves línies d'actuació. La realitat actual demana contínuament una resposta no institucional a menors amb situacions i/o característiques que fan difícil el seu acolliment familiar. Aquesta només és possible mitjançant l'especialització dels programes d'acolliment familiar, establint dissenys específics per a les distintes modalitats tècniques d'acolliment, de forma que siga factible la formació i preparació específica de tots els agents implicats (professionals, voluntaris de suport, famílies acollidores, etc.).
  
L'acolliment familiar simple d'urgència - diagnòstic és una de les esmentades modalitats especialitzades, pel qual, determinades famílies, de forma desinteressada i sense tenir parentiu o cap relació d'afinitat, acullen un menor sota la tutela o guarda de la Generalitat Valenciana, mentre es demana la informació necessària per a proposar la mesura de protecció més estable, evitant així la seua permanència en un centre de recepció o de primera acollida.
  
Per tot això, a fi de recolzar aquesta mesura de protecció de menors a través d'aquesta ordre es realitza una convocatòria de prestacions econòmiques individualitzades dirigides a persones o nuclis familiars als quals s'ha conferit la guarda d'un menor a través de la figura de l'acolliment familiar simple o permanent.
  
En virtut d'això i fent ús de les facultats que em confereix l'article 47.11 del Text Refós de la Llei d'Hisenda Pública de la Generalitat Valenciana i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Títol I
  
Ajudes i subvencions
  
Article 1. Objecte
  
És objecte d'aquesta ordre regular i convocar les prestacions econòmiques individualitzades d'acolliment familiar que a continuació es relacionen, l'any 2002:
  
a) Prestacions econòmiques individualitzades per acolliment familiar simple o permanent en família extensa o afí (capítol I).
  
b) Prestacions econòmiques individualitzades per acolliment familiar simple o permanent en família educadora (capítol II).
  
c) Prestacions econòmiques individualitzades per acolliment familiar simple en família educadora d'urgència - diagnòstic (capítol III).
  
Capítol I
  
Prestacions econòmiques individualitzades per acolliment
  
familiar simple o permanent en família extensa o afí
  
Article 2. Àmbit
  
1. Es convoquen ajudes econòmiques dirigides a persones o nuclis familiars als quals s'ha conferit, amb caràcter previ, per resolució administrativa dels serveis territorials de la Conselleria de Benestar Social, o per resolució judicial, la guarda d'un menor amb el qual hi ha una vinculació prèvia basada en una relació de parentiu o equiparable, en virtut d'una especial i qualificada relació, mitjançant un acolliment familiar simple o permanent.
  
2. S'entén a aquests efectes, per família afí, aquella que sense estar unida per vincles de parentiu, té una relació d'amistat, veïnat o vinculació especial amb el menor o la menor acollit o la seua família d'origen.
  
Article 3. Objecte.
  
Les ajudes destinades a aquests acolliments atendran les despeses de manutenció de caràcter periòdic, derivades de l'obligació de cuidar, alimentar i educar el menor o a la menor pel temps determinat que dure l'acolliment.
  
Article 4. Sol·licitants.
  
Podran sol·licitar les ajudes regulades en aquest capítol, la persona o persones físiques que reben el menor o la menor, en virtut d'una vinculació prèvia basada en una relació de parentiu o afinitat, i que disposen prèviament de la corresponent resolució, administrativa o judicial, d'acolliment familiar simple o permanent.
  
Article 5. Col·laboració de les corporacions locals
  
1. Les corporacions locals de la Comunitat Valenciana actuaran com a entitats col·laboradores de la Conselleria de Benestar Social, en la gestió de les ajudes econòmiques individualitzades d'acolliments familiars simples o permanents amb família extensa o afí, segons el que disposa l'article 47.4.a del Text Refós de la Llei d'Hisenda Pública de la Generalitat Valenciana.
  
A aquest efecte s'entén que les corporacions locals actuaran com a entitats col·laboradores de la Conselleria de Benestar Social en la gestió de les ajudes de:
  
a) Aquells acolliments simples amb família, extensa o afí, que hagen sigut proposats o objecte d'informe pels seus serveis socials amb independència del municipi de la Comunitat Valenciana on residisca el menor durant l'acolliment.
  
b) Aquells acolliments permanents amb família, extensa o afí, que residisca en el seu terme municipal, amb independència del municipi de procedència del menor o menors.
  
2. Amb caràcter previ es transferiran a les corporacions locals, amb sol·licitud prèvia d'aquestes a l'empara d'aquestes convocatòria els fons amb què hagen de sufragar als beneficiaris aquestes ajudes.
  
Capítol II
  
Prestacions econòmiques individualitzades per acolliment
  
familiar simple o permanent en família educadora.
  
Article 6. Àmbit
  
1. Es convoquen ajudes econòmiques dirigides a persones o nuclis familiars als quals s'ha conferit, amb caràcter previ, per resolució administrativa dels serveis territorials de la Conselleria de Benestar Social, o per resolució judicial, la guarda d'un menor amb el qual no hi ha cap vinculació, i en funció de l'interés educatiu d'aquest.
  
2. Així mateix, s'equiparen al que disposa el paràgraf anterior, els casos d'estades temporals de menors en família educadora, en situació de guarda i/o tutela, en què haja autorització del centre residencial en el qual es troba ingressat el menor i/o resolució administrativa dels serveis territorials de la Conselleria de Benestar Social.
  
Article 7. Objecte
  
Les ajudes destinades a aquests acolliments atendran les següents despeses:
  
1. Despeses de manutenció de caràcter periòdic, derivades de l'obligació de cuidar, alimentar i educar el menor o a la menor pel temps determinat que dure l'acolliment.
  
2. Despeses extraordinàries de caràcter puntual, per a l'atenció de necessitats excepcionals derivades de la cura i atenció del menor o de la menor durant el temps determinat que dure l'acolliment.
  
Article 8. Sol·licitants
  
Podran sol·licitar les ajudes regulades en aquest capítol la persona o persones físiques, inscrites en qualsevol dels registres provincials de Famílies Educadores de la Conselleria de Benestar Social, que reben un menor o menors, després de resolució administrativa d'acolliment familiar simple o permanent, dictada per la corresponent direcció territorial de l'esmentada Conselleria.
  
Capítol III
  
Prestacions econòmiques individualitzades per acolliment
  
familiar simple en família educadora d'urgència - diagnòstic.
  
Article 9. Àmbit.
  
Es convoquen ajudes econòmiques dirigides a persones físiques o nuclis familiars, que figuren inscrits com a família educadora d'urgència - diagnòstic, en qualsevol dels registres provincials de Famílies Educadores de la Conselleria de Benestar Social.
  
Article 10. Objecte
  
1. Les ajudes destinades a aquests acolliments atendran les següents despeses:
  
a) Despeses de manutenció de caràcter periòdic, derivades de l'obligació de cuidar, alimentar i educar el menor o la menor, acollit de forma urgent i per a diagnòstic de la seua situació psicosocial, pel temps determinat que dure l'acolliment familiar simple formalitzat segons el que disposa l'article 173.2 del Codi Civil.
  
b) Els costos directes o indirectes provocats pel fet de mantenir una disponibilitat contínua per l'acolliment familiar d'un menor durant el període entre el cessament d'un acolliment i la formalització d'un nou, així com les despeses derivades del temps dedicat al reciclatge formatiu continu i a la col·laboració amb els tècnics instructors dels expedients o de les entitats col·laboradores d'integració familiar.
  
2. Als efectes d'aquesta Ordre es consideren acolliments familiars d'urgència - diagnòstic, aquells acolliments simples de menors que es troben sota la tutela o guarda de la Generalitat Valenciana; que en el moment de la seua formalització no hagen complit els set anys d'edat; com un recurs alternatiu a la seua permanència en centre de recepció o primera acollida i durant un període màxim de nou mesos.
  
La finalitat de l'acolliment d'urgència - diagnòstic és la d'atendre, en un ambient familiar, les necessitats bàsiques del menor durant el període necessari per a demanar la informació precisa per a proposar la mesura de protecció més beneficiosa per a aquest o, si és procedent, el retorn amb els seus pares o tutors.
  
3. La disponibilitat a què fa referència l'apartat 1.b d'aquest article s'acreditarà mitjançant document formalitzat per la família educadora.
  
Per circumstàncies personals o familiars justificades, tal disponibilitat podrà quedar en suspens a petició de la família educadora en aquest cas no podrà percebre's la prestació regulada en aquesta Ordre durant el període en què es mantinga tal petició.
  
La reiterada petició de suspensió de la disponibilitat o el seu manteniment per més de 6 mesos podrà donar lloc a la revisió d'ofici de l'aptitud per a la modalitat especialitzada d'acolliment familiar d'urgència - diagnòstic. Semblant circumstància podrà donar-se en el cas que, a pesar de la disponibilitat manifesta, es refusara de forma injustificada i/o reiterada la proposta d'un acolliment que compleix els criteris del Programa de Famílies Educadores d'Urgència - Diagnòstic.
  
Article 11. Sol·licitants
  
Podran sol·licitar les ajudes regulades en aquest capítol les persones físiques o nuclis familiars que figuren inscrites en qualsevol dels registres provincials de Famílies Educadores de la Conselleria de Benestar Social amb anotació de la seua aptitud com a família educadora d'urgència - diagnòstic.
  
Capítol IV
  
Import de les ajudes
  
Article 12. Criteris per a la determinació de les quanties transferides a les entitats col·laboradores
  
1. Les quanties transferides a les corporacions locals per a la gestió de les ajudes econòmiques d'acolliment familiar simple i permanent amb família extensa o afí ho seran en funció dels següents factors:
  
a) El percentatge de justificació de la quantia concedida en l'exercici 2001, si n'hi haguera.
  
b) La relació de beneficiaris en l'exercici anterior i dels imports percebuts per aquests.
  
c) Les estimacions de desenvolupament del programa d'acolliment de menors en família extensa realitzades per l'equip de serveis socials de l'entitat local sol·licitant.
  
d) Qualsevol altre factor que la comissió de valoració estime oportú quan concórreguen circumstàncies extraordinàries, degudament acreditades en l'expedient.
  
Article 13. Import de les prestacions econòmiques individualitzades d'acolliment familiar simple o permanent.
  
Les despeses derivades d'acolliments familiars simples i permanents objecte d'aquesta convocatòria seran abonades a través de les direccions territorials de la Conselleria de Benestar Social, o si és procedent de les corporacions locals, d'acord amb els mòduls establits a l'annex I d'aquesta ordre, i d'acord amb els següents criteris:
  
a) L'import de la concessió de les ajudes per acolliment familiar simple o permanent amb família extensa o afí, atendrà les necessitats reals de la família, i no adjudicarà major quantitat que l'estrictament necessària, evitant recórrer sistemàticament al màxim del mòdul permés.
  
L'import de la concessió d'aquestes ajudes observarà els ingressos anuals de la unitat familiar i el seu nombre de membres, i degudament correlacionats segons l'annex II, resultarà un determinat percentatge que s'aplicarà al mòdul per a acolliments amb família extensa o afí.
  
Als efectes d'aquestes ajudes es considera membres de la unitat familiar aquells que conviuen al domicili familiar. Considerant ingressos de la unitat familiar la totalitat dels ingressos, referits a imports bruts, procedents de tots i de cada un dels membres de la unitat familiar. Es comptabilitzaran tots els ingressos provinents de sous, rendes, propietats, interessos bancaris, incloses les pensions o ajudes de qualsevol dels seus membres, corresponents a institucions públiques.
  
b) En concepte de despeses extraordinàries de caràcter puntual, per a l'atenció de necessitats excepcionals derivades de la cura i atenció del menor o de la menor durant el temps determinat que dure l'acolliment familiar amb família educadora, les direccions territorials de la Conselleria de Benestar Social podran abonar, excepcionalment, dues vegades a l'any i per una quantia màxima de fins a 210,35 euros, cada una d'elles, l'atenció de l'esmentada necessitat, sempre que estiga documentalment acreditada mitjançant pressupost.
  
A aquests efectes es considera despeses excepcionals aquelles derivades de tractaments mèdics, pròtesis, i aquelles imprescindibles per a l'adquisició d'útils bàsics per al desenvolupament de la vida ordinària que faciliten l'autonomia i accessibilitat del menor o de la menor amb necessitat especial.
  
c) Als efectes d'aquestes ajudes es considera menor amb necessitat especial aquell o aquella amb discapacitat psíquica (trastorns generalitzats del desenvolupament: autisme i psicosi ?), discapacitat física (amb greus limitacions en la mobilitat, alteracions del sistema immunològic ?) i/o discapacitat sensorial (amaurosi, cofosi ?).
  
Títol II
  
Procediment
  
Capítol I
  
Iniciació del procediment
  
Article 14. Iniciació
  
1. El procediment s'iniciarà per sol·licitud de l'entitat o persona interessada i s'ajustarà al que estableix aquesta Ordre i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
2. Les prestacions econòmiques individualitzades regulades en aquesta ordre podran també tramitar-se d'ofici, en qualsevol dels següents supòsits:
  
a) Simultàniament a l'acte de formalització d'acolliment familiar per part de la corresponent direcció territorial de la Conselleria de Benestar Social.
  
b) Simultàniament a la inscripció en el Registre de Famílies Educadora com a família educadora d'urgència - diagnòstic.
  
c) En virtut de la continuïtat d'un acolliment formalitzat amb anterioritat a l'1 de gener de 2002 i subvencionat fins al 31 de desembre de 2001.
  
En qualsevol d'aquests casos la iniciació d'ofici requerirà necessàriament la conformitat del destinatari o destinatària per a rebre l'ajuda objecte de la convocatòria, i es pot demanar aquesta mitjançant el model que figura en l'annex VIII d'aquesta ordre.
  
Article 15. Sol·licitud
  
1. Les sol·licituds d'ajudes d'aquesta convocatòria es presentaran en els següents models:
  
a) En el supòsit de les corporacions locals que actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar, es presentarà sol·licitud segons model que figura en l'annex III.
  
b) En el supòsit de sol·licituds de prestacions econòmiques individualitzades d'acolliment familiar simple o permanent en família extensa o afí, es presentarà sol·licitud segons model que figura en annex IV.
  
c) En el supòsit de sol·licituds de prestacions econòmiques individualitzades d'acolliment familiar simple o permanent en família educadora, es presentarà sol·licitud segons model que figura en l'annex V.
  
d) En el supòsit de sol·licituds de prestacions econòmiques individualitzades per acolliment familiar simple en família educadora d'urgència - diagnòstic, es presentarà sol·licitud segons model que figura en l'annex VI.
  
En el cas de nuclis familiars, bastarà que ho sol·licite un dels dos acollidors que conformen aquesta unitat familiar.
  
2. Els models de sol·licitud es trobaran a disposició dels sol·licitants en les direccions territorials de la Conselleria de Benestar Social; així com en les oficines Prop i pàgina en Internet de la Generalitat Valenciana.
  
Article 16. Documentació que han de presentar els interessats
  
1. En les sol·licituds de totes les prestacions econòmiques individualitzades d'acolliment familiar simple o permanent:
  
a) Còpia compulsada o cotejada per l'administració, del document nacional d'identitat o número d'identificació fiscal del sol·licitant o dels sol·licitants.
  
b) Còpia compulsada o cotejada per l'administració, de la cartilla de la Seguretat Social.
  
c) Còpia compulsada o cotejada per l'administració, del llibre de família.
  
d) La fitxa de manteniment de tercers, segons model que facilitaran les direccions territorials de la Conselleria de Benestar Social (annex VII), i que servirà per a acreditar la titularitat del compte bancari a través de la qual el beneficiari desitja percebre l'ajuda.
  
2. A més, en el cas d'acolliment familiar simple o permanent en família extensa o afí:
  
e) Còpia compulsada o cotejada per l'administració, de la declaració de l'impost de la renda sobre les persones físiques dels sol·licitants de la prestació, corresponent a l'últim exercici econòmic declarat, o certificat negatiu, si és procedent. Si no es presentara aquesta declaració, certificat d'havers bruts del mateix període i declaració jurada de béns.
  
f) Còpia compulsada de la resolució, administrativa o judicial, en la qual s'acorda l'acolliment familiar.
  
3. Tot això sense perjuí del que disposa l'article 35, apartat f), de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, per la qual els ciutadans tenen dret a no presentar documents que ja es troben en poder de l'administració actuant.
  
4. En el supòsit de sol·licituds d'entitats locals que actuen com a entitats col·laboradores en la gestió de les prestacions econòmiques individualitzades d'acolliment familiar simple o permanent en família extensa o afí, caldrà adjuntar a la sol·licitud una memòria comprensiva de les actuacions de l'entitat en relació al seguiment i suport als acolliments en família extensa o afí, amb menció expressa dels recursos humans dedicats a aquestes i dels objectius proposats per a l'exercici 2002.
  
Article 17. Lloc de presentació
  
1. Les sol·licituds que presenten les corporacions locals que actuen com a entitats col·laboradores de la Generalitat Valenciana, en la gestió de les prestacions econòmiques individualitzades d'acolliment familiar simple o permanent en família extensa o afí, es presentaran junt amb la documentació requerida, en el registre de la direcció territorial de la Conselleria de Benestar Social de la província corresponent.
  
2. Les sol·licituds de prestacions econòmiques individualitzades d'acolliment familiar simple o permanent en família extensa o afí que regula aquesta Ordre, es presentaran junt amb la documentació requerida, en el registre de la corporació local encarregada de la seua gestió, segons el que disposa el paràgraf segon del punt 1 de l'article 5 d'aquesta ordre o, si és procedent, en el registre de la direcció territorial de la Conselleria de Benestar Social de la seua província de residència.
  
3. Les sol·licituds de prestacions econòmiques individualitzades d'acolliment en família educadora que regula aquesta ordre es presentaran junt amb la documentació requerida, en el registre de la direcció territorial de la Conselleria de Benestar Social de la província de residència de la persona o unitat familiar sol·licitant.
  
4. Tot això sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 18. Terminis de presentació
  
1. El termini de presentació de sol·licituds serà el següent:
  
a) Per a les sol·licituds de prestacions econòmiques individualitzades d'acolliment familiar, des de l'endemà de la publicació de l'ordre en el Diari Oficial de la Generalitat Valenciana fins al 31 d'octubre de 2002, inclusivament.
  
b) Per a les sol·licituds que presenten les corporacions locals que actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar simple o permanent en família extensa o afí, un mes comptador des de l'endemà de la publicació de l'ordre en el Diari Oficial de la Generalitat Valenciana.
  
2. No obstant això, amb caràcter extraordinari i per a les prestacions econòmiques individualitzades d'acolliment familiar que regula aquesta ordre, podran admetre's i tramitar-se aquelles sol·licituds presentades amb posterioritat a aquesta última data i amb anterioritat al 31 de desembre de 2002, sempre que s'acredite documentalment l'aparició de la necessitat fora del termini normal de presentació de sol·licituds.
  
Article 19. Esmena de la sol·licitud
  
1. Rebudes les sol·licituds, i incoat l'expedient, les direccions territorials de Benestar Social, així com les corporacions locals que actuen per a la gestió de prestacions econòmiques individualitzades d'acolliment familiar simple o permanent en família extensa o afí, les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
2. Quan la sol·licitud no reunisca els requisits exigits, o no adjunte la documentació que d'acord amb aquesta ordre resulte exigible, es notificarà l'entitat o persona interessada la causa que impedeix la continuació del procediment, i se li requerirà perquè d'acord amb l'article 71.1 de la Llei 30/1992, de 26 de novembre, modificada per la Llei 4/1999, de 13 de gener, en el termini de 10 dies, esmene la falta o adjunte els documents preceptius, amb indicació que, si així no ho fera, se li tindrà per desistida en la seua petició, resolució prèvia que haurà de ser dictada en els termes previstos en l'article 42 de l'esmentada llei.
  
Capítol II
  
Ordenació i instrucció del procediment
  
Article 20. Ordenació i instrucció
  
En les fases d'ordenació i instrucció del procediment, i a la vista de la documentació existent en l'expedient i de les obligacions que s'adquirisquen per la concessió de l'ajuda, es podrà demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.
  
Capítol III
  
Finalització del procediment
  
Article 21. Proposta i resolució de les prestacions econòmiques individualitzades d'acolliment familiar
  
1. Excepte en les prestacions en què una entitat local actue com a entitat col·laboradora per a la seua gestió, la proposta de concessió de les prestacions econòmiques individualitzades d'acolliment familiar serà realitzada per les seccions amb competència en matèria de protecció de menors de les direccions territorials de la Conselleria de Benestar Social.
  
2. La preparació, aprovació i execució de les resolucions de concessió de prestacions econòmiques individualitzades d'acolliment familiar regulades en aquesta ordre, així com la disposició de crèdits a favor del beneficiari i qualsevol facultat derivada de l'execució dels actes administratius descrits, es delega en el director o directora territorial de la Conselleria de Benestar Social, excepte en les prestacions en què una entitat local actue com a entitat col·laboradora per a la seua gestió i en aquest cas seran resoltes per la corporació local.
  
3. El termini màxim per a resoldre les sol·licituds i notificar la concessió de les prestacions econòmiques individualitzades d'acolliment familiar serà de dos mesos comptadors des que la sol·licitud tinga entrada en qualsevol dels registres de la Conselleria de Benestar Social. No obstant això, si s'hagueren presentat sol·licituds d'ajudes amb anterioritat a la publicació dels crèdits per al finançament d'aquest tipus d'ajudes, el termini de resolució d'aquestes concretes sol·licituds es computarà des de la data en què es publique la resolució de la Conselleria de Benestar Social amb la qual es done publicitat a aquests crèdits.
  
En aquells supòsits en què no es notifique resolució expressa en el termini assenyalat, haurà d'entendre's desestimada la sol·licitud.
  
Article 22. Proposta i resolució de fons per a la gestió de les prestacions econòmiques individualitzades d'acolliment familiar simple o permanent en família extensa o afí.
  
1. Complet l'expedient de sol·licitud de fons per a la gestió de les prestacions econòmiques individualitzades d'acolliment familiar simple o permanent en família extensa o afí, serà estudiat per la direcció territorial de la Conselleria de Benestar Social, que procedirà a elaborar un estudi tècnic que serà firmat pel director o directora territorial i remés amb l'expedient complet a la Direcció General de la Família, Menor i Adopcions.
  
2. Rebuts els expedients i estudis d'aquests en la Direcció General de la Família, Menor i Adopcions, una comissió de valoració composta per la cap d'Àrea de Família, Menor i Adopcions, que actuarà com a presidenta, i els caps de servei de la Direcció General de la Família, Menor i Adopcions, un dels quals actuarà com a secretari, elaborarà la proposta de resolució que s'elevarà al director general de la Família, Menor i Adopcions.
  
A la citada comissió es podrà convocar els tècnics que s'estimen convenients.
  
3. D'acord amb el que disposa la Resolució de 30 de gener de 2001, del conseller de Benestar Social, sobre delegació de l'exercici de competències en determinats òrgans de la Conselleria (DOGV núm. 3.936, de 9 de febrer de 2001), modificada per Resolució de 16 de febrer del 2001 (DOGV núm. 3.944, de 21 de febrer de 2001), la resolució de les sol·licituds d'ajudes per a la gestió de les prestacions econòmiques individualitzades d'acolliment familiar simple o permanent en família extensa o afí, està delegada en el director general de la Família, Menor i Adopcions.
  
4. El termini màxim per a resoldre les sol·licituds i notificar la concessió dels fons per a la gestió de les prestacions econòmiques individualitzades d'acolliment familiar, serà de dos mesos a partir de la data en què es publique la resolució de la Conselleria de Benestar Social per la qual es done publicitat als crèdits que finançaran les subvencions regulades en aquesta ordre.
  
En aquells supòsits en què no es notifique resolució expressa en el termini assenyalat, caldrà entendre desestimada la sol·licitud.
  
No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar aquestes ajudes, aquestes sol·licituds exclusivament podran ser valorades, resoltes i notificades en el termini d'un mes comptador a partir de la data de publicació en el Diari Oficial de la Generalitat Valenciana de la resolució del conseller de Benestar Social que done publicitat a aquest increment.
  
5. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que hauran de desenvolupar les persones o entitats beneficiàries.
  
Article 23. Recursos
  
1. Les resolucions dictades pel director general de la Família, Menor i Adopcions, en adoptar-se per delegació, indicaran expressament aquesta circumstància i es consideraran dictades per l'òrgan delegant, esgoten la via administrativa, i poden interposar-hi potestativament recurs de reposició o bé acudir directament a l'ordre jurisdiccional contenciós administratiu en la forma, el termini i les condicions que determina la llei reguladora de l'esmentada jurisdicció. Tot això sense perjuí, en el cas de sol·licituds de les corporacions locals per a la gestió de les prestacions econòmiques individualitzades d'acolliment en família extensa o afí, que puga efectuar-se, en el termini de dos mesos, el requeriment previ regulat en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
2. Les resolucions dictades per el/la director/a territorial de la Conselleria de Benestar Social, en adoptar-se per delegació, indicaran expressament aquesta circumstància i es consideraran dictades per l'òrgan delegant, esgoten la via administrativa, i poden interposar-se contra elles potestativament recurs de reposició o bé acudir directament a l'ordre jurisdiccional contenciós administratiu en la forma, el termini i les condicions que determina la llei reguladora de l'esmentada jurisdicció.
  
Títol III
  
Del pagament i de la justificació de les subvencions
  
Article 24. Obligacions
  
1. Segons el que disposa l'article 47.4.a del Text Refós de la Llei d'Hisenda Pública, són obligacions de les entitats col·laboradores de la Generalitat Valenciana en la gestió dels fons públics:
  
a) Entregar el beneficiari els fons rebuts d'acord amb els criteris o les condicions establits en les bases reguladores de la subvenció o ajuda.
  
b) Verificar el compliment i efectivitat de les condicions o requisits determinants per al seu atorgament si és procedent.
  
c) Justificar l'aplicació dels fons percebuts a l'entitat concedent i entregar la justificació presentada pels beneficiaris.
  
d) Sotmetre's a les actuacions de comprovació que respecte a la gestió dels esmentats fons puga efectuar l'entitat concedent i a les de control financer que realitze la Intervenció General de la Generalitat Valenciana i als procediments fiscalitzadors de la Sindicatura de Comptes.
  
2. De la mateixa manera, i segons el que disposa l'article 47.4.b del Text Refós de la Llei d'Hisenda Pública, són obligacions dels beneficiaris de les prestacions econòmiques individualitzades d'acolliment familiar regulades en aquesta ordre:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant de l'entitat concedent o, si és procedent, davant de l'entitat col·laboradora, la realització de l'activitat o l'adopció del comportament, així com el compliment dels requisits i condicions que determinen la concessió o gaudi de l'ajuda.
  
c) El sotmetiment a les actuacions de control financer que escauen a la Intervenció General en relació amb les subvencions i ajudes concedides.
  
d) Comunicar a l'entitat concedent o a l'entitat col·laboradora, si és procedent, l'obtenció de subvencions o ajudes per a la mateixa finalitat, procedent de qualssevol administracions o ens públics.
  
3. L'incompliment d'alguna d'aquestes obligacions podrà donar lloc al deixament sense efecte o minoració de la resolució de concessió de l'ajuda i, si és procedent, al reintegrament, total o parcial, de les quantitats percebudes i a l'exigència de l'interés de demora des del moment del pagament de la subvenció.
  
Article 25. Sistema de pagaments de les ajudes i subvencions
  
1. El règim de lliurament de transferències corrents o de capital, s'ajustarà als següents terminis i percentatges:
  
a) Quan les corporacions locals actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment simple o permanent en família extensa o afí, podrà avançar-se a aquestes el 100% de la quantia global transferida per aquest concepte.
  
b) En el cas de prestacions econòmiques individualitzades d'acolliment familiar, el pagament a les famílies, quan aquest s'efectue per la direcció territorial de Benestar Social, s'efectuarà a mes vençut contra presentació de la documentació justificativa que acredite el dret del beneficiari a la percepció de l'ajuda. L'esmentada documentació consistirà en un informe tècnic del departament corresponent de la direcció territorial de Benestar Social.
  
2. No obstant això, la resolució per la qual es publiquen les quanties màximes de les ajudes regulades en aquesta ordre especificarà el règim definitiu de lliurament, el qual serà recollit en les resolucions de concessió d'ajudes.
  
Article 26. Sistema i terminis de justificació de les ajudes i subvencions
  
1. El sistema de justificació de les ajudes i subvencions es realitzarà segons el procediment establit en aquest article:
  
a) La justificació de la despesa corresponent als fons que es transferisquen a les corporacions locals quan actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar simple o permanent en família extensa o afí, consistirà en la presentació davant de la direcció territorial de Benestar Social corresponent, d'un certificat d'obligació contreta o despesa ordenada, segons model recollit a l'annex IX d'aquesta ordre.
  
Podran sol·licitar els serveis territorials de la Conselleria de Benestar Social i la Direcció General de la Família, Menor i Adopcions, les relacions mensuals de beneficiaris atesos (menors i famílies), així com documents i factures de la quantia de la despesa efectuada.
  
b) En el cas de prestacions econòmiques individualitzades d'acolliment familiar que regula aquesta ordre, la direcció territorial de la Conselleria de Benestar Social, o la corporació local o si és procedent, establirà l'adequat seguiment de la despesa objecte de la subvenció. Els beneficiaris d'aquestes ajudes estaran obligats a entregar, a requeriment d'aquells, tots els documents que siguen necessaris que per a justificar l'adopció del comportament que fonamenta la concessió de la subvenció.
  
2. La subvenció transferida a les entitats locals en concepte de gestió de les prestacions econòmiques individualitzades d'acolliment familiar simple i permanent en família extensa o afí, així com les despeses, i/o adopció del comportament objecte de la subvenció per part dels beneficiaris de les prestacions individualitzades d'acolliment familiar, es justificarà en un termini únic que finalitzarà el 31 de gener de 2003.
  
Excepcionalment, la Direcció General de la Família, Menor i Adopcions, podrà admetre la documentació presentada fora del termini establit aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 27. Deixament sense efectes i minoració de les ajudes econòmiques
  
1. Podran efectuar-se resolucions de deixament sense efectes i de minoració de les ajudes concedides, i si és procedent, de reintegrament de les quantitats indegudament percebudes, en els següents supòsits:
  
a) D'acord amb el que disposa l'article 47.8 del Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991, del Consell de la Generalitat Valenciana, tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
  
b) Es podrà dictar una resolució de deixament sense efectes o de minoració i, en tot cas, de reintegrament de les quantitats rebudes, en els supòsits de l'article 47.9 del Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991, del Consell de la Generalitat Valenciana.
  
2. Les quantitats que s'hauran de reintegrar tindran la consideració d'ingrés de dret públic a l'efecte del procediment aplicable a la seua cobrança.
  
3. En els casos de nul·litat, anul·labilitat i rectificació d'errors dels actes administratius que van servir de base a la concessió d'aquestes ajudes s'hi seguirà el que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
4. Per al deixament sense efectes i la minoració de les ajudes econòmiques es garantirà, en tot cas, per la direcció territorial de la Conselleria de Benestar Social, el dret de l'interessat a l'audiència.
  
5. El termini per a resoldre serà de sis mesos comptadors a partir que s'inicie l'expedient.
  
DISPOSICIONS ADDICIONALS
  
Primera
  
L'eficàcia d'aquesta convocatòria queda condicionada a l'existència, en els pressupostos de l'exercici econòmic de l'any 2002, de crèdit adequat i suficient per a atendre les ajudes previstes en aquesta. A tal fi, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2002, publicarà mitjançant resolució, les modificacions, si és procedent, respecte al mode de pagament i de justificació, així com les dotacions pressupostàries màximes per a les ajudes convocades i les línies de subvenció destinades a finançar-les. No obstant això, no es dictarà cap resolució sobre les sol·licituds d'ajuda a l'empara d'aquesta, mentre no existisca crèdit adequat i suficient en l'exercici de l'any 2002.
  
Els esmentats crèdits tenen caràcter limitador i no podran concedir-se subvencions una vegada que aquests s'hagen esgotat, i es publicarà l'esmentada circumstància en el Diari Oficial de la Generalitat Valenciana.
  
Els aspectes regulats en aquesta ordre s'aplicaran sense perjuí de totes les normes que regisquen el règim jurídic pressupostari de l'administració de la Generalitat Valenciana. Si la corresponent llei de pressupostos o la normativa aplicable establiren condicions distintes s'aplicaran les que escaiga.
  
Segona
  
Excepcionalment, per raons de necessitat o d'interés públic o social, la comissió de valoració regulada en l'article 22 d'aquesta ordre, així com la secció amb competència en protecció de menors de les direccions territorials de la Conselleria de Benestar Social, podran efectuar propostes que excedisquen dels criteris i/o mòduls màxims establits, quan concórreguen circumstàncies extraordinàries, degudament acreditades en l'expedient.
  
Tercera
  
La concessió d'una subvenció, a l'empara d'aquesta ordre, no comportarà cap obligació per part d'aquesta Conselleria de Benestar Social respecte a les subvencions d'exercicis posteriors.
  
DISPOSICIONS FINALS
  
Primera
  
S'autoritza la Secretaria General i a la Direcció General de la Família, Menor i Adopcions a elaborar les instruccions de desenvolupament d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda, a l'empara d'aquesta, mentre no existisca crèdit adequat i suficient en l'exercici de l'any 2002.
  
Tercera
  
Contra les bases d'aquesta convocatòria, es podrà interposar segons els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament, recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
  
València, 3 de desembre de 2001
  
El Conseller de Benestar Social,